અમદાવાદના ત્રિભોવન રાઠોડ નામના શિક્ષકના મતે, ‘જીએલએફમાં એવોર્ડ પ્રથા ન હોવી જોઈએ, કારણ કે તમે એકને એવોર્ડ આપશો તો બીજા ચાર બીજા વર્ષે ઊભા થશે અને નકામા વિવાદો શરૃ થઈ જશે. કાલ સવારે આવા જ કોઈ એવોર્ડ વિજેતાઓને જીએલએફ સામે વાંધો પડશે તો એ લોકો તેમની સામે પણ એવોર્ડ વાપસી કરી શકે છે. તમે જે-તે લેખક, સાહિત્યકારનું સન્માન કરો એ બરાબર છે, પણ એવોર્ડના કારણે બિનજરૃરી સ્પર્ધા ઊભી થશે અને ચોક્કસ પ્રકારનો વર્ગવિગ્રહ પણ ઊભો થશે.’ સુરેન્દ્રનગરના ખેરાળી ગામના લલિત ડોરિયા કહે છે, ‘જીએલએફનું આયોજન સૌરાષ્ટ્રના રાજકોટ જેવા શહેરોમાં પણ શરૃ કરવું જોઈએ. કેમ કે, અહીં અમારે સૌરાષ્ટ્રમાં આ પ્રકારનું કોઈ પ્લેટફોર્મ જ ઉપલબ્ધ નથી. વડોદરામાં કરાયેલા આયોજનનું સ્વાગત છે અને ભવિષ્યમાં સૌરાષ્ટ્ર તરફ પણ આવું આયોજન થાય તેની હું આશા રાખું છું. જો આ જ ફોર્મેટ સાથે જીએલએફ આગળ વધતું રહેશે તો વાંધો નહીં આવે, પણ આગળ જતાં જો તેમાં રાજકીય દૂષણો ઘૂસતાં જશે તો વેઠવાની તૈયારી રાખવી પડશે. આવી નાની-નાની નબળાઈઓ આગળ જતાં મોટું સ્વરૃપ ધારણ ન કરી લે તેની કાળજી લેવી જરૃરી છે.’